Maria Goeppert-Mayer
Maria Goeppert-Mayer, 28.6.1906-20.2.1972, tysk-amerikansk fysiker; professor i fysik ved University of California i San Diego fra 1960. I 1947 udviklede hun en skalmodel for atomkerner, der forklarer den bemærkelsesværdige stabilitet hos atomkerner med visse proton- eller neutrontal, de såkaldte magiske tal. I 1963 delte hun nobelprisen i fysik med E.P. Wigner og J.H.D. Jensen, der uafhængigt af hende havde udviklet lignende modeller.